На основу члана 8. Закона о буџету за 2021. годину („Службени гласник РС”, број 149/20), а у вези са одредбама Закона о превозу путника у друмском саобраћају („Службени гласник РС”, бр. 68/15, 41/18, 44/18—др. закон, 83/18, 31/19 и 9/20) и Закона о контроли државне помоћи  („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18- др. закон),

Влада доноси

У Р Е Д Б У

О УСЛОВИМА И НАЧИНУ СПРОВОЂЕЊА СУБВЕНЦИОНИСАНЕ НАБАВКЕ ПУТНИЧКИХ ВОЗИЛА ЗА ПОТРЕБЕ ОБНОВЕ ВОЗНОГ ПАРКА ТАКСИ ПРЕВОЗА КАО ЈАВНОГ ПРЕВОЗА

Члан 1.

Овом уредбом се уређују услови и начин спровођења субвенционисане набавке путничких возила за потрeбе обнове возног парка такси превоза као јавног превоза.

Члан 2.

Право на субвенционисану набавку путничких возила имају предузетници и привредна друштва (у даљем тексту: такси превозници) који обављају делатност такси превоза као јавног превоза у складу са одредбама Закона о превозу путника у друмском саобраћају.

Субвенционисана набавка путничких возила спроводиће се две године од дана почетка примене ове уредбе.

Члан 3.

Субвенционисана набавка из члана 1. ове уредбе спроводи се исплатом износа од 8.000 евра у динарској противвредности по званичном средњем курсу Народне банке Србије на дан плаћања на име:

- учешћа за наменски кредит за куповину новог путничког возила,

- учешћа за финансијски лизинг за набавку новог путничког возила,

- плаћања дела купопродајне цене новог путничког возила.

Субвенција се додељује у складу са прописима којима се уређују правила за доделу државне помоћи мале вредности (de minimis).

Такси превозник, да би користио субвенцију из става 1. овог члана, дужан је да пре исплате субвенције исплати износ у висини од најмање 15% купопродајне цене новог путничког возила даваоцу финансијског лизинга на име дела учешћа за одобрење уговора о финансијском лизингу путничког возила, односно износ у истој висини банци на име дела учешћа за одобрење наменског кредита за куповину путничког возила.

Ако такси превозник купује ново путничко возило сопственим средствима, субвенција из става 1. овог члана исплаћује се након што такси превозник достави доказ да је у целости исплатио добављачу део купопродајне цене који се не финансира из средстава за одобравање субвенција, односно доказ о исплати добављачу износа у висини од најмање 15% купопродајне цене новог путничког возила.

Ако такси превозник купује ново путничко возило закључењем уговора о финансијском лизингу, односно закључењем уговора о наменском кредиту, субвенција из става 1. овог члана исплаћује се након закључења уговора о финансијском лизингу, односно закључења уговора о наменском кредиту.

Члан 4.

Право набавке нових путничких возила имају такси превозници који обављају делатност такси превоза као јавног превоза на дан или пре дана 4. јануара 2019. године.

Члан 5.

Ново путничко возило чија се набавка субвенционише мора задовољавати прописане услове из члана 87 в став 1. тач. 2) - 5) Закона о превозу путника у друмском саобраћају и мора имати вредност не мању од 13.000 евра у динарској противвредности по званичном средњем курсу Народне банке Србије на дан подношења захтева.

Члан 6.

Субвенција се одобрава за нова путничка возила која задовољавају један од следећих критеријума:

а) имају потпуно електрични, хибридни или погон на компримовани природни гас, или

б) задовољавају најмање еуро 6 стандард у погледу емисије издувних гасова.

Субвенција се одобрава за нова путничка возила која задовољавају критеријум боје путничког возила на основу члана 24. Правилника о тeхничком прегледу возила („Службени гласник РС”, бр. 31/18 и 70/18), бела боја, ознака –0, као и светло/тамно тон боје М-средња (основна боја од 0 до 9).

Нова путничка возила из ст. 1. и 2. овог члана морају имати ознаке прописане одлукама јединица локалне самоуправе које доносе решење о одобравању такси превоза, уколико су такве одлуке донете.

Члан 7.

Путничка возила чија се набавка субвенционише не могу се отуђити у року од три године од дана регистрације субвенционисаног возила, осим у случају када такси превозник не постаје власник возила, нити такси превозник може користити путничко возило супротно одредбама Закона о превозу путника у друмском саобраћају.

Такси превозник је дужан да путничким возилом чија се набавка субвенционише обавља делатност такси превоза као јавног превоза у року од најмање три године од дана регистрације субвенционисаног возила.

Ако такси превозник престане да обавља делатност пре истека рока од три године од дана регистрације субвенционисаног возила, дужан је да у буџет Републике Србије уплати субвенционисани износ, осим у случају смрти, трајне неспособности за обављање делатности такси превоза као јавног превоза, одласка у инвалидску пензију, тоталне штете на возилу или крађе возила.

Члан 8.

Захтев за субвенцију за набавку новог путничког возила у складу са овом уредбом подноси се Министарству грађевинарства, саобраћаја и инфраструктуре искључиво препорученом пошиљком или пошиљком која има могућност електронског праћења на порталу ЈП Пошта Србије, у смислу члана 27. став 2. тач. 2) и 3) Закона о поштанским услугама („Службени гласник РС”, број 77/19).

Редослед остваривања права на додељивање субвенције утврђује се према времену пријема потпуног захтева.

Захтев се сматра потпуним на дан када се прибави сва потребна документација, и то:

1. важеће решење о одобравању такси превоза,
2. доказ да је такси превозник измирио све доспеле обавезе по основу јавних прихода, односно да је закључио споразум о репрограму о исплати пореског дуга, с тим да укупан износ пореског дуга по споразуму о репрограму о исплати пореског дуга не може да износи више од 500.000 динара на дан подношења захтева, као и доказ да обавезе по репрограму о исплати пореског дуга измирује редовно, односно да нема неизмирених обавеза по репрограму о исплати пореског дуга на дан подношења захтева,
3. доказ да такси превозник нема правоснажну судску или управну меру забране обављања делатности или осуду због привредног преступа,
4. извод из Агенције за привредне регистре за такси превозника не старији од 15 дана на дан подношења захтева,
5. предрачун добављача за набавку новог путничког возила,
6. предуговор између добављача и такси превозника који садржи назив произвођача, годину производње, тип, модел, снагу мотора, укупну цену путничког возила, износ ПДВ, начин и рок испоруке,
7. изјава добављача да може извршити испоруку путничког возила,
8. изјава, односно сагласност такси превозника за упис забране располагања путничким возилом у наредне три године, осим у случају када такси превозник не постаје власник возила,
9. изјава добављача да путничко возило испуњава све прописане услове из чл. 5. и 6. ове уредбе,
10. изјавa такси превозника о додељеној помоћи мале вредности (de minimis) у текућој години и претходне две фискалне године.

Документација из става 3. овог члана прибавља се у складу са чл. 9. и 103. Закона о општем управном поступку („Службени гласник РС”, бр. 18/16 и 95/18-аутентично тумачење).

Министарство грађевинарства, саобраћаја и инфраструктуре обавештава подносиоца захтева:

1) о пријему захтева,

2) да ли је захтев потпун и, ако захтев није потпун, коју документацију је подносилац дужан да достави,

3) броју под којим је захтев подносиоца евидентиран.

Ако је захтев потпун, по редоследу остваривања права на додељивање субвенције доноси се решење којим се одобрава субвенција.

На основу правноснажног решења Министарство грађевинарства, саобраћаја и инфраструктуре закључује споразум са такси превозником којим се уређује следеће:

1) назив произвођача, година производње, тип, модел, снага мотора, укупна цена путничког возила, износ ПДВ, начин и рок испоруке, други подаци,

2) рок за исплату минималног износа учешћа у случају закључења уговора о финансијском лизингу за куповину путничког возила, односно закључења уговора о наменском кредиту за куповину путничког возила, односно рок у коме такси превозник мора да плати купопродајну цену у случају куповине путничког возила сопственим средствима,

3) износ субвенције који ће бити уплаћен на рачун даваоца лизинга, односно банке, односно продавца,

4) рок за закључење уговора о финансијском лизингу за куповину путничког возила, односно закључење уговора о наменском кредиту за куповину путничког возила, односно закључење уговора о куповини путничког возила

5) одредбу о закључењу уговора о осигурању које у периоду од три године од дана регистрације возила покрива штету на возилу или губитак возила.

У року од две године од дана почетка примене ове уредбе такси превозник- предузетник може остварити право на субвенцију само за једно путничко возило, односно на само једно појединачно решење о обављању такси превоза из става 3. тачка 1) овог члана. У року од две године од дана почетка примене ове уредбе такси превозник привредно друштво може остварити право на субвенцију за свако појединачно путничко возило наведено у решењу о обављању такси превоза из става 3. тачка 1) овог члана. Решење о одобравању такси превоза из става 3. тачка 1) овог члана мора да је донето на дан или пре дана 4. јануара 2019. године.

Пре доношења решења из става 6. овог члана прибавља се доказ да је такси превозник измирио све доспеле обавезе по основу јавних прихода, односно да по закљученом споразуму о репрограму о исплати пореског дуга не дугује износ већи од 500.000 динара, као и доказ да обавезе по репрограму о исплати пореског дуга измирује редовно, односно да нема неизмирених обавеза по репрограму о исплати пореског дуга.

Поступак се прекида ако висина опредељених субвенција у текућој години није довољна за одобравање свих уредно предатих захтева у текућој години.

Поступак се наставља након што се обезбеде буџетска средства, с тим што је подносилац захтева дужан да ради даљег наставка поступка достави нови предрачун за набавку новог путничког возила и изјаву добављача да може извршити испоруку путничког возила, као и осталу документацију потребну ради наставка поступка.

У случају непоштовања рокова утврђених споразумом из става 7. овог члана, као и у случају да такси превозник не закључи споразум у накнадно дефинисаном року, такси превозник губи право на доделу субвенције у текућој години.

Члан 9.

Министарство грађевинарства, саобраћаја и инфраструктуре након кварталног прикупљања захтева (квартал чини период од ступања на снагу до 31. марта, од 1. априла до 30. јуна, од 1. јула до 30. септембра и од 1. октобра до 31. децембра) доноси решења о поднетим захтевима за тај квартал.

Министарство грађевинарства, саобраћаја и инфраструктуре може годишње (за сваку годину појединачно) закључити највише 6.000 споразума из члана 8. став 7. ове уредбе.

Министарство грађевинарства, саобраћаја и инфраструктуре од јединица локалне самоуправе прибавља списак путничких возила за које су те јединице издале такси дозволе за возило, прописане Законом о превозу путника у друмском саобраћају.

Органи јединица локалне самоуправе достављају одмах, по пријему захтева Министарства грађевинарства, саобраћаја и инфраструктуре, списак из става 3. овог члана.

Министарство грађевинарства, саобраћаја и инфраструктуре квартално извештава Владу о коришћењу субвенција у складу са овом уредбом.

Члан 10.

Поступци започети по Уредби о условима и начину спровођења субвенционисане набавке путничких возила за потребе обнове возног парка такси превоза као јавног превоза („Службени гласник РС” број 94/19) окончаће се у складу са одредбама ове уредбе, а захтеви поднети по тој уредби решаваће се по редоследу остваривања права на додељивање субвенције из члана 8. ове уредбе.

Члан 11.

Ова уредба ступа на снагу наредног дана од дана објављивања у „Службеном гласнику Републике Србије”, а примењује се од 1. јануара до 31. децембра 2021. године.

05 Број: 110-11154/2020

У Београду, 29. децембра 2020 године

В Л А Д А

ПРЕДСЕДНИК

Ана Брнабић, с.р.